Анэхэр фхъумэ!
Гъатхэпэм и 8-м ирихьэлIэу, «Урысей зэкъуэт» политикэ партым и щIыналъэ къудамэмрэ Социальнэ Iуэхутхьэбзэхэр цIыхухэм яхуэщIэнымкIэ Налшык къалэ центрымрэ пшыхь дахэ хузэхашащ Хэку зауэшхуэм хэта ди цIыхубзхэм, а лъэхъэнэм текIуэныгъэм папщIэ зи къару емыблэжахэм.
Псалъэ гуапэкIэ бзылъхугъэхэм зыхуагъэзащ Дзэм и ветеранхэм я Налшык къалэ Советым и тхьэмадэ Абдуллаев Мустэфа, «Урысей зэкъуэт» политикэ партым и щIыналъэ къудамэм и исполкомым и унафэщI Канунниковэ Татьянэ, «Молодая гвардия» жылагъуэ зэгухьэныгъэм и унафэщI Нэзрэн Беслъэн, Социальнэ Iуэхутхьэбзэхэр цIыхухэм яхуэщIэнымкIэ Налшык къалэ центрым и унафэщIым и къуэдзэ Наумэ Антонинэ.
— ФIыуэ тлъагъу, пщIэ зыхуэтщI ди цIыхубзхэм си гуапэу сынывохъуэхъу фи махуэшхуэмкIэ! Сэ сыт щыгъуи жызоIэ цIыхубзыр — анэщ, унэгуащэ емызэшыжщ. Узыншагъэ быдэ фиIэну, гуфIэгъуэр фи куэдыну сыфхуохъуахъуэ, — жиIащ Мустэфа.
Абы и псалъэм пищэу, Канунниковэ Татьянэ бзылъхугъэхэм ехъуэхъуащ гуфIэгъуэрэ лъагъуныгъэкIэ гъэнщIа гъащIэ дахэ яIэну, я гукъыдэжыр мыужьыхыу куэдрэ лъэпкъым хуэпсэуну.
— «Молодая гвардия» жылагъуэ зэгухьэныгъэм къыбгъэдэкIыу сынывохъуэхъу. ДощIэ цIыхубзыр псом япэу зэрыанэ гумащIэр, быным зэрихъумакIуэ гупцIанэр. Щхьэщэ фхудощI апхуэдэ къару ин зэрыфхэлъым папщIэ, фи гъащIэр купщIафIэу екIуэкIыну ди гуапэщ. ЩIалэгъуалэм захузогъазэ анэхэм я жагъуэ фымыщIыну, гуфIэгъуэ куэду евгъэлъагъуну, — жиIащ Нэзрэн Беслъэн.
Бзылъхугъэхэм я махуэр ягъэдэхащ УФ-м щIыхь зиIэ и артист Ташло Алий, КъБР-м, ИР-м, Осетие Ищхъэрэ-Аланием щIыхь зиIэ я артист Даур Иринэ, «Къафэ» къэфакIуэ гупым, «Амикс» ансамблым хэт КIуантIэ Аленэ, КъБКъУ-м и «Стимул» уэрэджыIакIуэ гупым. Апхуэдэуи пшыхьыр щIэщыгъуэ ищIащ зэхьэзэхуэ куэдым и лауреат, къэфакIуэ ныбжьыщIэ Къалмыкъ Тамерлан.
БАГЪЭТЫР Луизэ.
